Tenkte «dette går til helvete»
Familien på fire fra Skien i Norge slapp fra ulykken med livet i behold etter ulykken fredag, da en turistbuss med 27 skandinavere veltet i Tyrkia. Nordmannen Oddgeir Berberg Wold forteller om tøffe dager etter ulykken. Kona Linda Berberg Wold, ligger på sykehus, mens guttene hennes på ti og fjorten år er sterkt preget av det som har skjedd.- Det verste var jo for ungene, de hadde vært bekymret hele dagen. Både for veiene opp til fjellet og farten. De var redde for at noe kunne gå galt, sier han. - Vi synes sjåføren kjørte fort hele turen, sier han. Gutten på 14 år satt sammen med Oddgeir på bussen. De satt rett bak gutten som omkom i den tragiske ulykken. - Han tenker mye på ham som døde, og har det veldig tøft nå, forteller Berberg Wold.Etter at bussen smalt i asfalten klarte familien å krabbe ut på siden, under der taket og vinduet var presset sammen. - Barna er livredde for å reise på busstur nå, og de vil aldri dra tilbake til syden noen gang igjen, forteller han til VG. - Vi voksne prøver å holde maska, men det er klart at vi blir preget av det som har skjedd, sier han. Kona, Linda Berberg Wold, er fremdeles på sykehus, med skader i hodet, ansikt og høyre arm. - Vi vet ikke når hun blir utskrevet enda, hun har mest sannsynelig fått en infeksjon, sier Berberg Wold til VG. Berberg Wold forteller at familien har det tøft. - Gutten på ti år sitter i bilen og gråter mye, forteller han.Det er enda ikke bekreftet hvorfor bussen krasjet. Danske Ekstra Bladet skrev søndag at politiet i Tyrkia tror årsaken til velten var at sjåføren kjørte for fort. Sjåføren på sin side sier han gjorde sitt beste for å redde alle passasjerene, og at det var bremsene det var noe galt med. - Jeg prøvde å dytte inn bremsene, men bremsene fungerte ikke. Jeg prøvde å foreta en myk sving, men det var ikke mulig, sier han i et videoklipp tatt opp like før han ble ført bort i en politibil. Mannen sitter nå anholdt i Tyrkia, men politiet har foreløpig ikke gått ut med hva mannen er mistenkt for.
Norske Oddgeir Berberg Wold og stesønnen på 14 år satt rett bak den svenske gutten som omkom i bussulykken i Alanya.